Parhaiten tienaavien hyväntekeväisyysjärjestöjen johtajista kaksi ensimmäistä sijaa menee SPR:lle.

Pertti Torstila on entinen virkamies ja diplomaatti, joka teki pitkän uran ulkoministeriössä ennen kuin hänestä tuli SPR:n puheenjohtaja. Kari Laakso

Suomen Punaisen Ristin puheenjohtaja Pertti Torstila tienasi viime vuonna ylivoimaisesti eniten Suomen hyväntekeväisyysjärjestöjen johtajista. SPR on yksi Suomen suurimmista kansalaisjärjestöistä.

Torstilan tulot olivat yhteensä 159 239 euroa, joista pääomatuloja oli 1 785 euroa. Torstilan tulot ovat kasvaneet, sillä vuonna 2016 hänen kokonaistulonsa olivat 156 146 euroa.

Torstilan tulot eivät ole peräisin järjestössä toiminnasta. Hänelle ei makseta työstä puheenjohtajana palkkaa, vaan kulukorvauksia.

Torstila on entinen virkamies ja diplomaatti, joka on tehnyt uran ulkoministeriössä. Hän on toiminut suurlähettiläänä muun muassa Unkarissa ja Tukholmassa sekä valtiosihteerinä. Hän jäi eläkkeelle tehtävästään ulkoministeriössä vuonna 2014 ja siirtyi sen jälkeen SPR:n puheenjohtajaksi.

Seuraavana tulolistassa on SPR:n pääsihteeri Kristiina Kumpula, joka tienasi viime vuonna yhteensä 118 419 euroa.

Kolmantena listassa oleva Pelastakaa lapset ry:n pääsihteeri Hanna Markkula-Kivisilta jäi Kumpulasta yli 27 000 euroa. Markkula-Kivisilta tienasi 91 361 euroa.

Hyväntekeväisyysjärjestöjen johtajien ansioissa on hurjia eroja. Vähiten tienasi Amnestyn toiminnanjohtaja, jonka vuosiansiot olivat 51 626 euroa.

Täsmennys kello 20.21: Lisätty tieto, ettei Torstilan tulot ole peräisin SPR:stä.